1.

Anexa I se înlocuiește cu textul următor: „ANEXA I Cerințele minime pentru programele de monitorizare și supraveghere a febrei catarale ovine (menționate la articolul 4) 1. Cerințe generale Programele de monitorizare și supraveghere a febrei catarale ovine au ca obiective: (a) detectarea oricărei posibile incursiuni a virusului febrei catarale ovine; și (b) dacă este cazul, demonstrarea absenței anumitor serotipuri ale virusului respectiv într-un anumit stat membru sau într-o anumită zonă geografică relevantă din punct de vedere epidemiologic; sau (c) determinarea perioadei fără vectori dintr-un anumit interval (supraveghere entomologică). Unitatea geografică de referință în scopul monitorizării și supravegherii febrei catarale ovine se definește printr-un caroiaj de aproximativ 45 × 45 km (aproximativ 2 000 km2), cu excepția cazului în care condiții specifice de mediu impun o dimensiune diferită. Dacă este cazul, statele membre pot utiliza și «regiunea», astfel cum este definită la articolul 2 alineatul (2) litera (p) din Directiva 64/432/CEE, sau regiunile, astfel cum sunt definite în anexa X la Decizia Comisiei 2005/176/CE din 1 martie 2005 de stabilire a formei codificate și a codurilor privind notificarea bolilor animalelor în aplicarea Directivei 82/894/CEE a Consiliului (1), drept unități geografice de referință în scopul monitorizării și supravegherii. 2. Programe de monitorizare și supraveghere a febrei catarale ovine destinate detectării oricăror posibile incursiuni ale virusului febrei catarale ovine Programele de monitorizare și supraveghere a febrei catarale ovine destinate detectării oricăror posibile incursiuni ale virusului febrei catarale ovine cuprind cel puțin supraveghere clinică pasivă și supraveghere de laborator activă. 2.1. Supravegherea clinică pasivă constă dintr-un sistem continuu formal și documentat corespunzător care are scopul de a depista și investiga orice caz suspect, incluzând un sistem de avertizare timpurie pentru raportarea acestor cazuri. Proprietarii și deținătorii de animale, precum și veterinarii trebuie să raporteze imediat autorității competente orice caz suspect. 2.2. Supravegherea de laborator activă constă dintr-un program anual cuprinzând cel puțin o monitorizare serologică/virologică cu animale-santinelă, inspecții serologice/virologice sau o monitorizare și o supraveghere direcționate pe baza unei evaluări a riscurilor ori o combinație din acestea. — Prelevarea de probe poate avea loc la intervale predefinite de-a lungul întregului an, dar trebuie efectuată cel puțin o dată pe an în perioada în care infectarea sau seroconversia este cel mai probabil să fie detectată. — Programele de monitorizare și supraveghere a febrei catarale ovine trebuie proiectate în așa fel încât probele să fie prelevate de la animale susceptibile (respectiv de la animale care nu au fost vaccinate și care au fost expuse la vectorul corespunzător) și care sunt reprezentative pentru structura populației din specia susceptibilă aflate în zona geografică relevantă din punct de vedere epidemiologic. — Dimensiunea probei trebuie astfel calculată încât să se detecteze prevalența proiectată corespunzătoare pe baza riscului cunoscut pentru populația-țintă cu o precizie de 95 % în rândul populației din specia susceptibilă din zona geografică relevantă din punct de vedere epidemiologic. În absența unor informații științifice cu privire la prevalența estimată pentru populația-țintă, dimensiunea probei trebuie calculată în vederea detectării unei prevalențe de 20 %. — Dacă probele nu provin de la animale individuale, dimensiunea probei trebuie ajustată în funcție de sensibilitatea procedurilor de diagnosticare aplicate. — Supravegherea de laborator activă trebuie proiectată astfel încât testele de depistare pozitive să fie urmate de teste serologice/virologice specifice de serotip, care vizează serotipul sau serotipurile virusului febrei catarale ovine anticipate în zona geografică relevantă din punct de vedere epidemiologic, necesare în vederea determinării serotipului specific aflat în circulație. 3. Programe de monitorizare și supraveghere a febrei catarale ovine menite să demonstreze absența anumitor serotipuri ale virusului febrei catarale ovine într-un stat membru sau într-o zonă geografică relevantă din punct de vedere epidemiologic. Programele de monitorizare și supraveghere a febrei catarale ovine menite să demonstreze absența circulației virusului febrei catarale ovine trebuie să îndeplinească condițiile prevăzute la punctele 2.1 și 2.2. Dimensiunea probei utilizate pentru supravegherea de laborator activă trebuie calculată astfel încât să se detecteze o prevalență de 5 % (2) cu o precizie de 95 %. În plus: (a) în scopul scoaterii unei zone geografice relevante din punct de vedere epidemiologic dintr-o zonă cu acces reglementat, astfel cum se prevede la articolul 6 alineatul (2), statele membre trebuie să demonstreze absența circulației virusului febrei catarale ovine în zona respectivă pe parcursul unei perioade de cel puțin doi ani, incluzând două sezoane de activitate a vectorilor. Statele membre furnizează Comisiei informațiile epidemiologice istoric relevante cu privire la programul de monitorizare și supraveghere în vigoare și rezultatele anuale ale acestuia pe parcursul ultimilor trei ani, incluzând cel puțin: (i) o descriere a inspecțiilor care se efectuează în prezent și a tipului de test de diagnosticare efectuat (Elisa, neutralizarea serului, reacția în lanț a polimerazei, izolarea virusului); (ii) speciile de la care s-au prelevat probe și numărul de probe prelevate de la fiecare specie animală susceptibilă; în cazul în care se utilizează probe de seruri, trebuie raportată o estimare a numărului de animale corespunzător probelor testate; (iii) zone geografică acoperită de probe; (iv) frecvența și momentul prelevării de probe; (v) numărul rezultatelor pozitive defalcate pe specii animale și pe situarea geografică; (b) în scopul delimitării unei «zone provizoriu indemne», astfel cum se prevede la articolul 7 alineatul (2a), statele membre trebuie să demonstreze absența circulației virusului febrei catarale ovine în zona respectivă pe parcursul unei perioade de cel puțin un an, inclusiv un sezon de activitate a vectorilor. Statele membre furnizează Comisiei informațiile epidemiologice istoric relevante cu privire la programul de monitorizare și supraveghere în vigoare și rezultatele anuale ale acestuia pe parcursul ultimilor doi ani, incluzând cel puțin informațiile menționate la litera (a) punctele (i)-(v). 4. Programe de monitorizare și supraveghere a febrei catarale ovine destinate determinării perioadei fără vectori dintr-un anumit interval (supraveghere entomologică) Supravegherea entomologică destinată determinării perioadei fără vectori într-un anumit interval menționată în anexa V trebuie să îndeplinească următoarele cerințe: (a) trebuie să constea din cel puțin un program anual activ de capturare a vectorilor prin intermediul unor capcane de aspirare permanente cu scopul de a determina dinamica populațiilor vectorului respectiv; (b) în conformitate cu protocoalele prestabilite, se utilizează capcane de aspirare echipate cu lumină ultravioletă; capcanele trebuie să funcționeze toată noaptea, la o rată de cel puțin: — o noapte pe săptămână pe parcursul lunii premergătoare începerii estimate și al lunii dinaintea sfârșitului estimat al perioadei fără vectori dintr-un anumit interval; — o noapte pe lună pe parcursul perioadei fără vectori dintr-un anumit interval; pe baza dovezilor obținute în primii trei ani de funcționare a capcanelor de aspirare, se poate ajusta frecvența de funcționare a capcanelor respective; (c) trebuie amplasată cel puțin o capcană de aspirare în fiecare zonă relevantă din punct de vedere epidemiologic din cadrul zonei neafectate sezonier de febra catarală ovină. O parte dintre musculițele prinse în capcanele de aspirare trebuie trimisă unui laborator specializat care poate număra și identifica speciile de vectori suspecte.